Versindaba » Pieter Fourie
Pieter Johannes Fourie is gebore op 3 April 1940 in Philipolis. Hy word gevier as een van die veelsydigste en mees gesoute teatermakers in Afrikaans wat spog met meer as 50 jaar se betrokkenheid by die Suid-Afrikaanse teater- en mediabedryf.
Hy is ’n Hertzogpryswenner asook die mees bekroonde en gepubliseerde dramaturg in Afrikaans. Hy skryf onder meer Faan se Trein en Mooi Maria. Hy word op 77 die oudste debutant in die Afrikaanse poësie met sy debuutbundel Knapsekêrels (2017). Sy kwantumsprong van dramaturg tot digter is getrou aan die aard van Fourie se hele loopbaan. Die vestiging van die KKNK as eerste Uitvoerende Hoof is maar een voorbeeld. Hy ontvang ’n ere-doktorsgraad in dieselfde jaar (2011) as Desmond Tutu by die Universiteit van die Vrystaat.
Hy en sy vrou Maletta, ’n skilder, woon op Onrus.
sit jou slaapmus op
draai asynlap om haar kop
of selfs pa
soutwater vir swelvoete.
my arme ou ta
vrat na vrat
vreet aan jou tone
die moderne stad
dit pla jou mooi bokkerol
dagin daguit gooi jy
jou skitterblink klimtol!
[Uit: Knapsekêrels, Pieter Fourie. Naledi, 2017]